دئما رأسئسئن ئیسجایا ئوروٙپایی د جورجیا ڤارو سورپوٙسیا کئریک و چئروٙکی ئیسجا ئی راساگە بییئن و حوٙنە یا روٙستایی کئریکی د ئی راساگە پابأرجا بییئن و بیشتئر نئزیک گئلال چاتاهوٙچی ئیسجا بییئن. جوٙری کئ جاگە ئیسجایی نئزیکتئری جا ڤئ شأر آتلانتا ئیسئنی بییە. د پایە مال د بار کئردئن ڤولات نئشینیا راساگە جورجیا ڤارو د سال 1802 تا 1825 زایئشتی ئیسجایا کئریک د سال 1821 زایئشتی د ئی راساگە مال د بار بییئن و ئیسجایا ئیسبی پوٙس د سال نئها ئی سال ئوٙمائن د جاشوٙ. د سال 1836 زایئشتی لیر هومفئکری خألک مأن جورجیا رأی دأن ڤئ رأڤأندیاری سئچە قئطار أفتونئشین و آتلانتیک کئ بأندأر ساڤانا و مئدڤئست نە ڤأصلی می کئرد ڤئ یأک. أڤئلی لایی کئ سی ئی دال رأڤأندیاری بی لا هارگە چاتانوٙگا نە ڤأصل می کئرد د لا أفتوزأنوٙن گئلال چاتاهوٙچی. د کول بوٙە بوٙیی کئ ئی راساگە د أڤأل زئشتگە سورپوٙسیا بییە و نئها ڤئنوٙ ئسبی پوٙسیا ڤا زوٙر تئفأن ئوٙمانە ئوٙچئ. د گات جأن مینجاڤولاتی ئمریکا راساگە جورجیا ڤارو یئ گئل د جایا نازار و خوٙ د ئی جأن بییە و د ئی جأن کولأن د بئین رأتە و نئها ئی جأن د سال 1865 زایئشتی د نۊ رأڤأندیاری بییە. د سأدە بیستوٙم زایئشتی شأر آتلانتا یئ گئل د جایا کئسمدار و ئوموٙری کاری نازار د ئمریکا و دونیا بی و د سال 1996 زایئشتی بازیا مین زایارە یی ئولأمپیک توئسوٙنی د شأر آتلانتا ڤأرگوزار بی. ئی شأر موٙزە یا و تیارتیا فئرە نازاری دارە کئ هرسالە ڤولات گأردیا فئرە یی د سأرتاسأر دونیا میارە تئ خوش.